Ma glo gedreig oor 'ware oorsaak' van Poppie se dood | SAUK.co.za - Nuus.info
Louisa Koekemoer, ma van die driejarige Poppie van der Merwe, het aan die polisie vertel sy vrees vir haar lewe nadat haar man, Kobus Koekemoer, haar glo gedreig het hy sal haar doodmaak as sy die "waarheid" oor Poppie se dood vertel.
Kobus Koekemoer (43) het Maandag weer in die Brits-landdroshof verskyn in verband met Poppie se moord. Hy is borgtog geweier.
Die staat beweer Poppie is in Oktober vanjaar dood nadat Koekemoer haar glo erg aangerand het.
Koekemoer het Maandag aan die hof vertel Poppie het gesterf nadat sy 'n "episode" gekry het waartydens sy ophou asemhaal het. Hy het gesê hy het eers probeer om Poppie wakker te kry, maar uiteindelik besluit om met haar hospitaal toe te jaag omdat sy nie asem gehaal het nie. Volgens Koekemoer het hy saam met Louisa en Louisa se vyfjarige seuntjie na die hospitaal gejaag terwyl Louisa tevergeefs probeer het om Poppie by te bring.
Hy het aan die hof vertel hy het by die hospitaal ingehardloop met Poppie in sy arms en op en af in die gange geloop om 'n dokter te vind. Een van die hospitaal se personeellede het glo vir hom 'n bed gewys waarop hy Poppie moes neersit, maar het niks gedoen om Poppie te probeer bybring nie.
Koekemoer was in trane terwyl hy getuig het hoe "niemand probeer het om Poppie te help nie". "Almal het net gestaan en vir my gekyk asof ek mal is. En ek is nie mal nie. 'n Paar jaar gelede het ek doodgegaan en hulle het my weer gekry om asem te haal deur my elektriese skokke op my bors te gee. Hoekom kon hulle nie dieselfde vir Poppie doen nie?" het 'n emosionele Koekemoer gesê.
Adv. Hanna Conradie, die staatsaanklaer, het gesê volgens die hospitaalverslag was Poppie met haar aankoms by die hospitaal reeds dood. Dit was omstreeks 19:25. 'n Staatspatoloog het tydens die nadoodse ondersoek bevind die hoofoorsaak van Poppie se dood was 'n harde hou teen haar kop.
Die patoloog het verder bevind Poppie het ronde kneusplekke aan beide hande, voorarms en voete gehad en beide haar oorskulpe was gekneus, "wat dui op oormatige aanranding van die kind". Die patoloog het ook aangedui daar was bloed aan die onderkant van Poppie se skedel en die linkerkant van haar brein het bloeding gehad.
Die staat het sers. Mpho Gift Matome, die ondersoekbeampte, na die getuiebank geroep, waar hy 'n verklaring voorgelees het wat Louisa gister aan die polisie gemaak het. In dié verklaring vertel Louisa Koekemoer het Poppie en haar vyfjarige broer verskeie kere aangerand. Sy het ook gesê Koekemoer het haar verbaal en emosioneel mishandel sedert hulle in 2015 getroud is nadat hulle in Orania ontmoet het.
Louisa beweer sedert die gesin twee maande gelede na Brits verhuis het, is sy nie toegelaat om alleen die huis te verlaat nie. Sy beweer dat sy só van die buitewêreld afgesonder was dat sy, nadat Poppie in die hospitaal dood is, die eienaar van die kleinhoewe waar die gesin bly, moes bel om haar aanwysings te gee om weer by die huis te kom. Koekemoer het haar glo verbied om met die bure te praat en sy is glo ook nie toegelaat om enige oproepe te ontvang nie. Louisa beweer wanneer sy wel oproepe gekry het, moes sy die foon se luidspreker aansit sodat Koekemoer die hele gesprek kon hoor.
Koekemoer het in reaksie hierop gesê hy weet nie waarom Louisa hierdie leuens vertel nie en hy vermoed iemand het haar gedreig om dit te sê.
Louisa het verder beweer Koekemoer het geen inkomste verdien sedert die gesin Brits toe getrek het nie en dat hy gelewe het van die geld wat sy uit 'n vorige egskeidingskikking ontvang het. Louisa het glo R800 000 in die skikking ontvang en hoewel die geld in haar persoonlike bankrekening inbetaal is, het Koekemoer volle toegang en gebruik van hierdie rekening gehad.
Sy het in haar verklaring gesê Koekemoer het haar die dag van Poppie se dood gedreig hy sou haar doodmaak indien sy die waarheid vertel oor wat met Poppie gebeur het. Louisa beweer sy het toe uit vrees vir die verpleegsters by die hospitaal gelieg en gesê Poppie het die kneusplekke aan haar lyfie in die bakkie op pad na die hospitaal opgedoen.
Nadat die polisie by die hospitaal opgedaag het, het Louisa egter aan hulle erken Koekemoer het Poppie die vorige dag aangerand. Hy is toe in hegtenis geneem. Louisa het gesê sy vrees vir haar lewe indien Koekemoer op borgtog vrygelaat sou word. Volgens Matome het sy hom ook gevra of hy weet hoe sy te werk kan gaan om van Koekemoer te skei.
Koekemoer het tydens Matome se getuienis meestal na die vloer gekyk en met tye sy kop geskud. Hy het ook 'n paar keer tydens die hofverrigtinge emosioneel geraak en trane van sy wange gevee.
Landdros Moses Maswanganyi het tydens sy uitspraak onder meer gesê daar is 'n goeie kans dat Koekemoer Louisa kan intimideer en selfs leed aandoen as hy op borgtog vrygelaat word. Hy het ook gesê die saak het so wyd opslae gemaak, dat hy nie Koekemoer se veiligheid kan waarborg as hy vrygelaat word nie. Hy het gevolglik Koekemoer se borgtogaansoek geweier.
Die hofbanke was weereens volgepak met mense wat pienk klere aangehad het ter ondersteuning van Poppie. Hulle het hardop hul goedkeuring te kenne gegee toe Koekemoer se borgtogaansoek geweier is.
Koekemoer sal op 25 Januarie 2017 weer in die hof verskyn.
« Video: Die tyd vir mobilisering is nou, ons is nie meer alleen nie en is reg en ek weet hoe om 'n geweer te laai.
Meme word waar! Nederlandse Verklikker Agentskap Teen Internet Haatspraak uitgevang vir ondersteuning van Moslemse geweld teen gays! »